《顺风呈前人》
宋代·赵抃

濠州抵泗里数百，长淮波平晓如席。鸣鼙解缆杨柳堤，画船中有东吴客。

君恩得请许归去，聊治里闾去咫尺。岁穷天远心欲飞，念之汲汲事行役。

豁如天意适我愿，号令西北起风伯。初时淅淅以鼓动，布帆尚留十幅窄。

孤樯得势安以平，中流激箭巨浪劈。篙横橹阁力不用，疾若挚隼增羽翮。

瞥然两岸瞬霎过，木叶驰黄山走碧。拿舟月馀今日快，一樽自歌两手拍。

樽中酒空不自歌，顺风好景如之何。毗陵太守同此乐，为言无惜新诗多。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。